獨酌試藥玉滑盞有懷諸君子明日望夜月庭佳景不可失作詩招之
作者：蘇軾
朝代：宋

paragraphs: 鎔鉛煮白石，作玉真自欺。
琢削爲酒杯，規摹定州瓷。
荷心雖淺狹，鏡面良渺瀰。
持此壽佳客，到手不容辭。
曹侯天下平，定國豈其師。
一飲至數石，溫克頗似之。
風流越王孫，詩酒屢出奇。
喜我有此客，玉杯不徒施。
請君詰歐陳，問疾來何遲。
呼兒掃月榭，扶病良及時。